Føns: En helt almindelig jagttur udviklede sig noget usædvanligt for de to jagtkammerater Henning Clemmensen og Jørgen Honoré, da de efterfølgende luftede hundene på et gammelt dige omkring en sø ved Wedellsborg Gods ved Føns.

Hundene løb frit, og pludselig råbte Henning Clemmensens jagtkammerat:

"Jørgen (Honoré, red.) råber: "Henning, få fat i din hund, få fat i din hund, der er en stor havørn her". Den forsøger at lette, men kan ikke, fortæller Henning Clemmensen, 54 år og vvs-montør fra Middelfart.

Og så gik en redningsaktion - ifølge vvs-montøren - ellers i fuld gang.

Jørgen Honoré hoppede i vandet, fik havørne-ungen ind i sivene igen, greb fat om benene på den og så blev den bugseret op til makkerparrets biler.

Den blev gelejdet i sikkerhed i et hundebur, hvorefter Jørgen Honoré og Henning Clemmensen i fred og ro kunne tilkalde hjælp.

- Vores adrenalin kørte. Vi var helt oppe og ringe over at komme så tæt på en havørn. Det er en stor, sjælden fugl, der på et tidspunkt næsten var udryddet i Danmark, fortæller Henning Clemmensen om oplevelsen, der fandt sted sidste søndag, men som stadig sidder i kroppen.